De Allende, Mof Mybugh, Lofty Nel?Damian de Allende (Twitter SuperSport) Ek wonder steeds hoe Mof Myburgh en Lofty Nel dit in 1970 reggekry het om in die laaste twee toetse teen die All Blacks by te hou. Toe die Bokke se huidige afrigter, Allister Coetzee, Woensdag sy span bekend gemaak om die All Blacks in Saterdag se toets in die Rugbykampioenskap te pak, was daar vrae rondom die insluiting van Damian se Allende op binnesenter. De Allende is een van die klimtolle van die Springbokspan. Dán is hy in en dán is hy uit, sonder dat sy spelpeil ŉ opwaartse kurwe toon. Coetzee het hom verlede week vrygestel om vir die Westelike Provinsie in die Curriebekerreeks teen die Boland Kavaliers te speel om sy selfvertroue te herwin. De Allende was steeds ŉ skaduwee van die begaafde speler wat die bal in druksituasies kon aan- en uitgee (het dit werklik gebeur of was die Bokke nie net maar op die voorvoet nie?) en kanse vir sy buitespelers te skep. Dit gebeur maar in elke toets dat daar vraagtekens oor spankeuses hang, in elke reeks, in elke land en elke jaar. Die Bokke het in 1970 een van die beste All Black-spanne ontspoor toe hulle die eerste toets op Loftus Versfeld 17-6 gewen het. Die All Blacks was voor die toets onoorwonne in 17 toetse en op koers na die wêreldrekord van 18 toetse (vir die keurspanne in rugby). Saterdag op Kingspark kan die All Blacks die rekord van 17 toetse ewenaar en as hulle die Bokke klop, behoort hulle die rekord teen die sukkelende Wallabies te laat spat. Nouja, die All Blacks het in 1970 toe die tweede toets op Nuweland met 9-8 gewen. Daar was kommer in die Bokkamp, want die All Blacks se hardebaarde het na vore getree. En toe kies die Bok-keurders (Proff. Daan Swiegers en Johan Claassen, Avril Malan, Flappie Lochner en Ian Kirkpatrick) vir Myburgh en Nel in die plekke van Tiny Neethling en Albie Bates. Dit het ŉ storm van kritiek ontketen. Albei was aan die einde van hul loopbane en het in 1960 reeds die eerste keer vir die Bokke gespeel. Myburgh was toe 32 jaar oud en Nel 36 – die tweede oudste Springbok. Die Noord-Transvaalse afrigter, Buurman van Zyl, moes Myburgh binne ŉ paar dae fiks kry, teen Pretoria Polisie-kollege se berugte koppie. Die Bokke het die derde toets in Port Elizabeth met 14-3 gewen en die vierde toets op Ellispark met 20-17. Hoe hulle dit reggekry het, bly steeds een van rugby se droomverhale.